
A vizsolyi bibliáról metaforikusan. Metaforák a bibliafordításokról szóló nyelvészeti tanulmányokban

Kutatásom a bibliafordításokkal foglalkozó szakirodalomra irányul, célja az abban előforduló mindennapi metaforák forrástartományok szerinti kategorizálása a kognitív nyelvészet keretein belül (Kövecses 2005; Kövecses–Benczes 2010; Tolcsvai Nagy 2013). Vizsgálatomat magyar nyelvű, nyelvészeti tárgyú, az utóbbi 11 évben publikált írásokra szűkítettem: munkám elsősorban a Pázmány Péter Katolikus Egyetem által a 2017-ben szervezett Nyelvelmélet és dialektológia műhelykonferencia előadásaiból összeállított köteten és annak absztraktjain, illetve az ADT által 2022 júliusában kiadott tanulmányokon alapul.
Hipotézisem az volt, hogy a vizsgált nyelvészeti szakszövegekben mindenképpen lesznek mindennapi metaforák, illetve a megjelenő forrástartományok közül a NÖVÉNYEK, a TÉR és az UTAZÁS lesznek a leggyakoribbak.
Két, egymástól független gyűjteményen dolgoztam egy – a dolgozathoz csatolt – Excel file-ban: egy specifikus, közvetlenül Károli Gáspárra és a vizsolyi bibliára vonatkozó metaforákat magába foglaló Károli-korpuszon, illetve egy Általános korpuszon, amelyben az előbb leírtakon kívüli összes többi példa található.
Dolgozatomban először az Általános korpusz, majd a Károli-korpusz metaforikus kifejezéseinek kutatási eredményeit ismertetem: az egyes forrástartományok egyesével, előfordulási gyakoriságuk szerint csökkenő sorrendben, elméleti bevezetővel, példákkal illusztrálva követik egymást.
Hipotézisem részlegesen beigazolódott. E két korpusz 674 metaforikus kifejezéséből 10 nagy forrástartomány rajzolódik ki: EMBERI ÉLET, NÖVÉNYEK, SPORT ÉS JÁTÉKOK, IRÁNYOK, ÉPÜLETEK, TARTÁLY, ERŐDINAMIKA, TÉR, UTAZÁS, illetve FÉNY, LÁTÁS, TUDÁS. Ezek közül 9 azonos a kettőben – az utolsó csak az Általános korpuszban jelenik meg.

